BGRIM คว้า 15 โครงการ “โซลาร์ฟาร์ม-วินด์ฟาร์ม” รวม 339.3 เมกะวัตต์
BGRIM คว้า 15 โครงการ “โซลาร์ฟาร์ม-วินด์ฟาร์ม” รวม 339.3 เมกะวัตต์ พร้อมบรัทฯเตรียมความพร้อม เพื่อยื่นร่วมโครงการพลังงานทดแทนรอบถัดไปที่ภาครัฐเตรียมเปิดรับซื้อเพิ่มอีก 3,668.5 เมกะวัตต์ 
BGRIM คว้า 15 โครงการ “โซลาร์ฟาร์ม-วินด์ฟาร์ม” รวม 339.3 เมกะวัตต์ พร้อมบริษัทเตรียมความพร้อม เพื่อยื่นร่วมโครงการพลังงานทดแทนรอบถัดไปที่ภาครัฐเตรียมเปิดรับซื้อเพิ่มอีก 3,668.5 เมกะวัตต์
6 เม.ย. 2566

ผู้สื่อข่าวรายงานว่า สำนักงานคณะกรรมการกำกับกิจการพลังงาน (สำนักงานกกพ.) เปิดเผยว่า เมื่อวันที่ 5 เม.ย. 2566 ที่ผ่านมา คณะกรรมการกำกับกิจการพลังงาน (กกพ.) พิจารณาเห็นชอบรายชื่อผู้ยื่นขอผลิตไฟฟ้าที่ได้รับการคัดเลือกตามระเบียบกกพ.สำหรับกลุ่มไม่มีต้นทุนเชื้อเพลิง พ.ศ. 2565 โดยมีผู้ผ่านการพิจารณาคัดเลือกจำนวน 175 โครงการ (จากผู้ผ่านการพิจารณาทั้งสิ้นรวม 386 โครงการ) ปริมาณเสนอขาย 4,852.26 เมกะวัตต์ (จากกำหนดรับซื้อทั้งหมด 5,203 เมกะวัตต์)
นายคมกฤช ตันตระวาณิชย์ เลขาธิการสำนักงานคณะกรรมการกำกับกิจการพลังงาน (สำนักงานกกพ.) เปิดเผยว่า หลังจากกกพ.ประกาศรายชื่อดังกล่าวแล้ว ทางการไฟฟ้าฯ จะมีหนังสือแจ้งให้ผู้ยื่นขอผลิตไฟฟ้าที่ได้รับการคัดเลือกทราบและยอมรับเงื่อนไขการลงนามสัญญาซื้อขายไฟฟ้า ภายในวันที่ 19 เม.ย. 2566 หลังจากนั้นจะมีการลงนามสัญญาซื้อขายไฟฟ้า (PPA) ต่อไป โดยแบ่งเป็นกลุ่มที่ 1 และกลุ่มที่ 2 ที่จะมีการ COD ไม่พร้อมกัน ดังนั้นโครงการที่จะต้อง COD ภายในปี 2567-2568 จะต้องลงนาม PPA ก่อน ซึ่งคาดว่าจะไม่เกินเดือนมิถุนายนนี้”
ทั้งนี้ แบ่งเป็น 1)พลังงานลมจำนวน 22 โครงการ ปริมาณเสนอขาย 1,490.20 เมกะวัตต์ 2)พลังงานแสงอาทิตย์แบบติดตั้งบนพื้นดินร่วมกับระบบกักเก็บพลังงาน (BESS) จำนวน 24 โครงการปริมาณเสนอขาย 994.06 เมกะวัตต์ 3) พลังงานแสงอาทิตย์แบบติดตั้งบนพื้นดิน จำนวน 129 โครงการ ปริมาณเสนอขาย 2,368 เมกะวัตต์
โดยจากการสำรวจเบื้องต้น ผลปรากฏว่า บริษัท บี.กริม เพาเวอร์ จำกัด (มหาชน) หรือ BGRIM ชนะการประมูลโครงการพลังงานหมุนเวียนจำนวน 15 โครงการ ซึ่งมีทั้งพลังงานลม (วินฟาร์ม) และพลังงานแสงอาทิตย์แบบติดตั้งพื้นดิน (โซลาร์ฟาร์ม) รวม 339.30 เมกะวัตต์
นางสาวศิริวงศ์ บวรบุญฤทัย รองกรรมการผู้จัดการใหญ่ สายงานการเงินและบัญชี BGRIM เปิดเผยว่า นอกจากนี้บริษัทยังเตรียมความพร้อม เพื่อยื่นร่วมโครงการพลังงานทดแทนรอบถัดไปที่ภาครัฐเตรียมเปิดรับซื้อเพิ่มอีก 3,668.5 เมกะวัตต์ โดยจะยื่นโครงการโซลาร์ฟาร์มเพิ่มเติม
สำหรับในปีนี้บริษัทคาดว่าจะมีกำลังการผลิตไฟฟ้าเติบโตขึ้น เมื่อเทียบกับปีก่อน โดยมาจากโครงการทั้งในและต่างประเทศ ซึ่งโครงการ SPP Replacement ของ BGRIM ในพื้นที่ EEC รวมทั้งสิ้น 5 โครงการ กำลังการผลิตรวม 700 เมกะวัตต์ ได้จ่ายไฟฟ้าเข้าระบบ (COD) เรียบร้อยแล้ว ขณะเดียวกันบริษัทคาดว่าปริมาณการขายไฟฟ้ากลุ่มลูกค้าอุตสาหกรรม (IU) จะเพิ่มสูงขึ้น ตั้งเป้าปริมาณขายไฟ IU ปีนี้เพิ่มขึ้นอีก 50-60 เมกะวัตต์
ทั้งนี้บริษัทวางกลยุทธ์การเติบโตในปี 2566-2573 จะมีกำลังการผลิตเติบโตขึ้นเป็น 10,000 เมกะวัตต์ จากสิ้นปี 2565 อยู่ที่ 3,338 เมกะวัตต์ โดยจะมี EBITDA ที่ 35% ภายในปี 2573 โดยจะมุ่งเน้นการพัฒนาโรงไฟฟ้าพลังงานหมุนเวียนมากขึ้น มีเป้าหมายการเพิ่มสัดส่วนพลังงานหมุนเวียนให้มากกว่า 50% ในปี 2573 จากปัจจุบันที่มีอยู่ 25%